PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:2002/ZK/2/1/002	Bratislava     08. január 2002

Protimonopolný úrad Slovenskej republiky, II. výkonný odbor, v konaní začatom na návrh podnikateľa TIPSO Predajno - servisná divízia s.r.o., Okružná 2, 070 01 Michalovce zastúpeného JUDr. Bernardom Medárom, komerčným právnikom a advokátom, ul. Dubová č. 4, 066 01 Humenné vo veci dohody obmedzujúcej súťaž uzatvorenej medzi podnikateľmi ŠKODA AUTO a.s., Tř. Václava Klementa 869, 293 60 Mladá Boleslav, Česká republika a ŠKODA AUTO Slovensko, s.r.o., Sabinovská 6, 821 02 Bratislava

rozhodol :

podľa § 32 ods. 1 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov tak, že na základe späťvzatia návrhu na začatie konania, konanie zastavuje. 

Odôvodnenie:

	Protimonopolnému úradu Slovenskej republiky, II. výkonnému odboru (ďalej len „úrad“) bol dňa 09.07.2001 doručený návrh podnikateľa TIPSO Predajno - servisná divízia s.r.o., Okružná 2, 070 01 Michalovce (ďalej len „Tipso“) zastúpeného JUDr. Bernardom Medárom, komerčným právnikom a advokátom, ul. Dubová č. 4, 066 01 Humenné na začatie konania vo veci dohody obmedzujúcej súťaž – Importérskej zmluvy uzatvorenej medzi podnikateľmi ŠKODA AUTO a.s., Tř. Václava Klementa 869, 293 60 Mladá Boleslav, Česká republika (ďalej len „Škoda Auto“) a ŠKODA AUTO Slovensko, s.r.o., Sabinovská 6, 821 02 Bratislava (ďalej len „Škoda Slovensko“) dňa 01.06.1993 (ďalej len „Zmluva“).

Úrad listami č. 3268/2/PMÚ SR/2001 a č. 3268/3/PMÚ SR/2001 zo dňa 23.07.2001 upovedomil účastníkov predmetného konania – podnikateľov Škoda Auto a Škoda Slovensko v nadväznosti na § 18 ods. 3 zákona č. 71/1967 Zb. o správnom konaní (ďalej len „Správny poriadok“) o tom, že na základe podania navrhovateľa – podnikateľa Tipso začalo správne konanie vo veci dohody obmedzujúcej súťaž, vychádzajúc z  § 44 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov (ďalej len „zákon“), posudzovanej podľa § 3 ods. 1 zákona č. 188/1994 Z.z. o ochrane hospodárskej súťaže v znení neskorších predpisov. 

	Počas predmetného konania, dňa 16.08.2001 bolo právnym zástupcom podnikateľa Tipso, ako jedného z účastníkov konania doručené úradu späťvzatie návrhu na začatie konania vo veci dohody obmedzujúcej súťaž (list ev. pod č. 3697).

	Úrad listami č. 3697/PMÚ SR/2001, č. 3697/1/PMÚ SR/2001 zo dňa 16.08.2001 podľa § 30 Správneho poriadku vyzval ostatných účastníkov konania – podnikateľa Škoda Slovensko a podnikateľa Škoda Auto, aby sa vyjadrili k predmetnému späťvzatiu návrhu na začatie konania. Súhlasné vyjadrenie podnikateľa Škoda Slovensko bolo úradu doručené dňa 27.08.2001 (list ev. pod č. 3850) a rovnako i spoločnosť Škoda Auto súhlasila so späťvzatím návrhu na začatie konania (list ev. pod č. 80/PMÚ SR zo dňa 08.01.2002).

Podľa ustanovenia § 32 ods. 1 písm. b) zákona úrad môže konanie rozhodnutím zastaviť, ak účastník konania vzal svoj návrh na začatie konania späť.

Na základe vyššie uvedeného, úrad rozhodol tak, ako je uvedené vo výrokovej časti tohto rozhodnutia. 

Poučenie:

	Podľa ustanovenia § 34 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov proti tomuto rozhodnutiu možno podať na Protimonopolný úrad Slovenskej republiky, II. výkonný odbor v lehote do 15 dní odo dňa jeho doručenia rozklad. Včas podaný rozklad má odkladný účinok.

							JUDr. Andrea Oršulová 
						poverená riadením II. výkonného odboru

Rozhodnutie sa doručí:

1. JUDr. Bernard Medár, komerčný právnik a advokát, ul. Dubová č. 4, 066 01 Humenné 
2. ŠKODA AUTO a.s., Tř. Václava Klementa 869, 293 60 Mladá Boleslav, Česká republika 
3. ŠKODA AUTO Slovensko, s.r.o., Sabinovská 6, 821 02 Bratislava